विश्व पौडी च्याम्पियनसिप : एलेक्जेन्डरको अर्को कीर्तिमान
एलेक्जेन्डर शाहले दक्षिण कोरियाको ग्वाङ्जुमा भइरहेको १८ औं फिना विश्व पौडी च्याम्पियनसिपमा शुक्रबार पुरुष ५० मिटर फ्रिस्टाइलमा राष्ट्रिय कीर्तिमान बनाएका छन् । उनले दुई दिनभित्र दुई कीर्तिमान आफ्नो नाममा लेखाए ।
काठमाडौँ — एलेक्जेन्डर शाहले दक्षिण कोरियाको ग्वाङ्जुमा भइरहेको १८ औं फिना विश्व पौडी च्याम्पियनसिपमा शुक्रबार पुरुष ५० मिटर फ्रिस्टाइलमा राष्ट्रिय कीर्तिमान बनाएका छन् । उनले दुई दिनभित्र दुई कीर्तिमान आफ्नो नाममा लेखाए ।उनले २५.३८ सेकेन्डमा दूरी पार गर्दै नाम्बु इन्टरनेसनल एक्वाटिक्स सेन्टरमा कीर्तिमान बनाएका हुन् । उनले सन् २०१७ सेप्टेम्बरमा भएको एनएसए कपमा शिरीष गुरुङले बनाएको २५.८८ सेकेन्डको कीर्तिमान तोडेका हुन् । दुई स्पर्धामा सहभागी उनले बुधबार १ सय मिटर फ्रिस्टाइलमा शिरीषकै कीर्तिमान भंग गरेका थिए । त्यसमा उनी ५६.२८ सेकेन्डसाथ १२० खेलाडीमध्ये १०२ वरीयतामा रहेका थिए ।उनी ५० मिटर फ्रिस्टाइलमा १०१ औं स्थानमा रहे, जहाँ १३० खेलाडी सहभागी थिए । फिना अंक ५५९ बटुलेका उनी आफ्नो हिटमा ९ खेलाडीमध्ये बुर्किनाफासोका पौडीवाजसँगै संयुक्त तेस्रोमा रहे । उनी हिटमा पहिलो भएका अमेरिकी सेलेब ड्रेसेलभन्दा ३.८९ सेकेन्ड पछाडि परेका थिए । उनका दिदी सोफिया शाह महिलातर्फ ५० मिटर बटरफ्लाई ३२.०४ सेकेन्डमा पूरा गर्दै ६४ खेलाडीमध्ये ५५ औं स्थानमा रहिन् । विश्व कीर्तिमानी स्वीडेनकी सराह सजोस्ट्रोमभन्दा हिटमा ६.६५ सेकेन्डले पछाडि परेकी उनले ४४३ फिना अंक हात पारिन् । विश्व च्याम्पियनसिपमा तेस्रोपल्ट सहभागी उनी १० खेलाडी रहेको आफ्नो हिटमा चौथो भएकी थिइन् । २१ वर्षीया उनले ५० मिटर फ्रिस्टाइलमा शनिबार प्रतिस्पर्धा गर्दै छिन् ।शाह दिदीभाइसँगै विश्व च्याम्पियनसिपमा नेपालका गौरिका सिंह र शुभम श्रेष्ठ सहभागी छन् । चारै खेलाडी दुई–दुई स्पर्धामा सहभागी भएका हुन् । ओलम्पियन गौरिकाले १ सय मिटर फ्रिस्टाइलमा १ मिनेट ०.६२ सेकेन्डको राष्ट्रिय कीर्तिमान बनाएकी थिइन् । उनी २ सय मिटर फ्रिस्टाइलमा ४८ औं (सहभागी ६१) भइन् । शुभम १ सय मिटर ब्रेस्टस्ट्रोकमा ८४ औं (सहभागी ८७) र २ सय मिटर ब्रेस्टस्ट्रोकमा अन्तिम (५२ औं) भएका थिए ।